Slots- og Kulturstyrelsen reklamerer med en gravhøj i Trend på oversigten over fortidsminder i Danmark. Det sker selv om deres egen ekspert på området for snart tre år siden undersøgte højen og konkluderede, at der ikke var tale om andet end en grusbunke. Skovbruger Hans Kieldsen fra Trend har hele sit liv levet med den omtalte gravhøj som nærmeste nabo. Hans far påstod dog altid, at der ikke var tale om en gravhøj, men der imod grus og sand, som havde været brugt i forbindelse med produktion af cementsten på ejendommen. Først da Hans Kieldsen ville opføre en husstandsvindmølle på sin grund gav højen problemer. - Firmaet, som skulle opføre møllen sagde til mig, at det fik jeg aldrig lov til, fordi der ligger en tinglyst gravhøj for tæt på byggezonen. Hans Kieldsen forsøgte derefter, at få Slots- og Kulturstyrelsen til at undersøge om der var tale om en gravhøj eller ej, men så let skulle det ikke gå. Men skovejeren fra Trend er både tålmodig og vedholdende, så da chancen bød sig i forbindelse med en anden fredningssag på hans jord fik han syn for sagn. - Det kan smutte Slots- og Kulturstyrelsens ekspert i gravhøje Torben Dehn indvilgede i at undersøge højen, og den lokale inspektør fra Vesthimmerlands Museum Bjarne Henning Nielsen deltog i arbejdet. - Vores registreringer af fortidsminder er sædvanligvis meget troværdige og vi stoler næsten blindt på alt hvad der står i de gamle indberetninger. Men det kan altså smutte, som i tilfældet her hos Kieldsen, som har en knold jord, der i den grad ligner en gravhøj. Slots- og Kulturstyrelsens ekspert konkluderede efter en prøvegravning, at der ikke var tale om en gravhøj, men blot jord og grus. Netop grusgravningen i højen var med til at forvirre museumsfolkene, der senest i 1953 besøgte højen. Hullet hvor der var fjernet grus lignede fuldstændig de plyndringshuller, som fortidens ransmænd har gravet, i jagten på kostbart gravgods. Det var grus Men det var altså grus, der var fjernet i moderne tid. Torben Dehn indstillede på baggrund af sin undersøgelse , at højen blev slettet og at tinglysningen blev ophævet. Men nu tre år senere er intet altså sket. - I starten ringede jeg en gang om måneden for at høre, om de havde opgivet registreringen og aflyst den i tingbogen, men det har jeg opgivet nu. Min vindmølle er også opgivet, for det var en særlig ordning med tilskud, der gjorde den interessant. Tiden er forpasset, siger Hans Kieldsen. Museumsinspektør Hans Bjarne Nielsen fra Vesthimmerlands Museum kan ikke give en forklaring på, hvorfor den falske gravhøj stadig er registret som et fortidsminde. - Man burde måske nok havde gjort noget fra Slots- og Kulturstyrelsens side og havde afmeldt den permanent i alle registreringer. Tre år er langtid selv i museumsverden, siger Bjarne Henning Nielsen.

Opsummering:
Slots- og Kulturstyrelsen  reklamerer med en gravhøj  i Trend på oversigten over fortidsminder i Danmark. Det sker, selv om deres egen ekspert på området for snart tre år siden undersøgte højen og konkluderede, at der ikke var tale om andet end en grusbunke.